தேனி மாவட்டத்தில், முல்லை பெரியாறு பாசனம் மூலம் கம்பம் பள்ளத்தாக்கு பகுதியில், 14 ஆயிரத்து 707 ஏக்கர் நிலப்பரப்பில் இருபோக நெல் விவசாயம் நடைபெற்று வருகிறது. நடப்பாண்டில் முதல் போக பாசனத்திற்காக ஜூன் 17 முதல் தண்ணீர் திறக்கப்பட்டது. இதனைத் தொடர்ந்து நடவுசெய்யப்பட்ட முதல் போக சாகுபடிக்கான நெல் அறுவடை பணிகள் கடந்த சில வாரங்களாக நடைபெற்று வருகின்றன. அறுவடை முடிவடைந்த பகுதியான கம்பம், சுருளிப்பட்டி, நாராயணத்தேவன்பட்டி, கருநாக்கமுத்தன்பட்டி உள்ளிட்ட பகுதிகளில் விவசாயிகள் இரண்டாம்போக சாகுபடிகளுக்காக வயல்வெளிகளை தயார்படுத்தி வருகின்றனர். அறுவடை முடிந்த நிலங்களில் "கேஜ்வீல்' பொருத்தப்பட்ட டிராக்டரை வைத்து பரம்படித்தல் உள்ளிட்ட வேலைகளை செய்து, நாற்றுபாவுவதற்கான ஏற்பாடுகளை செய்து வருகின்றனர்.